CELEX: 52014PC0573
Language: ro
Date: 2014-09-16
Title: Propunere de DECIZIE A CONSILIULUI de stabilire a poziției care urmează să fie adoptată în numele Uniunii Europene în cadrul Comitetului pentru achiziții publice referitor la aderarea Muntenegrului la Acordul privind achizițiile publice

|
			
		
		
		52014PC0573
		
			Propunere de DECIZIE A CONSILIULUI de stabilire a poziției care urmează să fie adoptată în numele Uniunii Europene în cadrul Comitetului pentru achiziții publice referitor la aderarea Muntenegrului la Acordul privind achizițiile publice /* COM/2014/0573 final - 2014/0263 (NLE) */
			
				
		
		
			
			   	EXPUNERE DE MOTIVE
1.           Introducere
La data de 4 noiembrie 2013, Muntenegru și-a
depus cererea de aderare la Acordul OMC privind achizițiile publice
(denumit în continuare „AAP”). Muntenegru și-a exprimat intenția de a
finaliza procesul de aderare în ceea ce privește textul AAP modificat
(acesta a fost adoptat de către părți la 30 martie 2012 și
a fost încheiat de UE, prin intermediul unei decizii a Consiliului, la
3.12.2013[1]).
AAP, astfel cum a fost modificat, a intrat în vigoare pentru Uniune la 6 aprilie
2014.
Comisia a negociat, în numele Uniunii, o serie
de angajamente de deschidere a pieței, astfel cum i-au fost prezentate de
către Muntenegru, atât la nivel bilateral, cât și în cadrul
Comitetului OMC pentru achiziții publice (denumit în continuare „Comitetul
AAP”). 
Ulterior, la 18 iulie 2014, Muntenegru a
transmis o ofertă finală. În cele ce urmează este prezentat un
rezumat al ofertei finale a Muntenegrului și a evaluării acesteia de
către Comisie. 
 2.           Rezumatul condițiilor
de aderare a Muntenegrului la AAP
Oferta finală a Muntenegrului 
Angajamente privind accesul pe piață
(entitățile, bunurile, serviciile și serviciile de construcții
acoperite)
Entități
În anexa 1 („Entitățile
guvernamentale centrale”), Muntenegru prevede o listă exhaustivă în
care sunt enumerate entitățile guvernamentale centrale ale căror
proceduri de achiziții publice sunt deschise părților la AAP.
Notele incluse în această anexă sunt identice cu cele ale UE.
În anexa 2 („Entitățile
guvernamentale subcentrale”), oferta Muntenegrului include toate autoritățile
contractante regionale și locale ale unităților administrative.
Definiția unităților administrative corespunde clasificării
UE a acestor unități, prevăzută în Regulamentul (CE)
nr. 1059/2003 al Parlamentului European și al Consiliului[2]. În anexa 2 sunt
incluse și organismele de drept public. Definiția acestor organisme
este aceeași cu cea a UE, prevăzută în Directiva 2014/24/UE a
Parlamentului European și a Consiliului[3].
O listă orientativă a acestor organisme este atașată la
anexă. Notele specificate în anexa 2 corespund notelor UE prevăzute
în anexa 2.
În anexa 3 („Alte entități”), Muntenegru
acordă părților la AAP acces la toate serviciile utilitare din
aceleași sectoare ca cele prevăzute de UE (și anume, apa
potabilă, energia electrică, aeroporturile, porturile, transportul
urban și transportul feroviar), Este inclusă în anexă o
listă orientativă a entităților. Rezervele prevăzute
în această anexă sunt identice cu cele din anexa 3 privind UE.
Bunuri 
Muntenegru prevede o listă pozitivă
de bunuri, ce conține unele excepții care sunt identice cu cele
incluse în anexa 4 privind UE. 
Servicii
Muntenegru oferă o listă
pozitivă de servicii, ce corespund celor oferite în anexa 5 privind UE.
Serviciile de construcții
Muntenegru include în ofertă toate
serviciile de construcții din diviziunea 51 a Clasificării centrale a
produselor, acest tip de ofertă fiind făcut, în general, de toate
părțile la AAP. În plus, Muntenegru acordă UE și altor
câteva părți la AAP acces la contractele de concesionare de
lucrări în regim de tratament național.
Praguri
Muntenegru aplică pragurile aplicate de
regulă de către părțile la AAP pentru bunuri, servicii și
servicii de construcții. 
Legislația
Muntenegrului 
Având în vedere statutul Muntenegrului de țară
candidată (la aderarea la UE), sistemul său de achiziții publice
este, în general, aliniat la acquis-ul UE din domeniul achizițiilor
publice. Legislația Muntenegrului din domeniu este nediscriminatorie.
Aceasta nu conține dispoziții prin care să se acorde bunurilor
furnizate și furnizorilor interni un tratament mai favorabil decât cel
acordat furnizorilor sau bunurilor furnizate străine. 
Evaluarea de către Comisie a ofertei
Muntenegrului
Oferta finală a Muntenegrului
reflectă oferta UE prevăzută în apendicele I la AAP revizuit.
Prin urmare, aceasta este satisfăcătoare și acceptabilă.
Legislația Muntenegrului privind achizițiile publice respectă
AAP.
În apendicele I privind UE vor fi
prevăzute, în special, următoarele condiții de aderare a
Muntenegrului:
În ceea ce privește faptul că
Muntenegru prevede o listă exhaustivă de entități în anexa
1, accesul bunurilor, serviciilor, furnizorilor și prestatorilor de
servicii din Muntenegru la acoperirea oferită de UE ar trebui să fie
cel indicat în anexa 1 privind UE secțiunea 2 punctul 2, și anume acces
la procedurile de achiziții publice ale autorităților
contractante centrale enumerate în anexa 1.
Muntenegru va fi inclusă printre părțile
la AAP (Islanda, Liechtenstein, Norvegia, Elveția și Coreea de Sud)
cărora UE le oferă acces la procedurile de achiziții publice
organizate pentru concesionarea de lucrări, prevăzute în anexa 6 secțiunea
2 . 
3. ELEMENTELE JURIDICE ALE PROPUNERII 
AAP revizuit cuprinde o dispoziție privind aderarea. Articolul
XXII alineatul (2) din AAP prevede că orice membru al OMC poate adera la
AAP în condiții ce urmează a fi convenite între membrul respectiv și
părți, acești termeni fiind prevăzuți într-o decizie a
Comitetului AAP. 
Condițiile de aderare a Muntenegrului vor
fi stabilite în cadrul unei decizii a comitetului AAP care se prevede a fi
adoptată în a doua jumătate a anului 2014. Această decizie va
include oferta finală a Muntenegrului privind accesul pe piața achizițiilor
sale publice (care va face parte din apendicele I la AAP după aderarea
Muntenegrului), precum și orice condiții specifice privind aderarea
cerute de către alte părți la AAP. Decizia va fi adoptată
prin consens în cadrul Comitetului AAP. 
Articolul 218 alineatul (9) din
Tratatul privind funcționarea Uniunii Europene (TFUE) prevede că, în
cazul în care un organism creat printr-un acord internațional trebuie
să adopte acte cu efecte juridice, Consiliul, la propunerea Comisiei,
adoptă o decizie de stabilire a poziției care trebuie adoptată
în numele Uniunii. Decizia Comitetului APA care va stabili condițiile de
aderare a Muntenegrului intră în domeniul de aplicare al
articolului 218 alineatul (9) din TFUE, întrucât este adoptată
în cadrul unui organism creat printr-un acord internațional și va
avea efecte juridice.
4. RECOMANDARE
Se preconizează că aderarea
Muntenegrului la AAP va avea o contribuție extrem de benefică în ceea
ce privește deschiderea tot mare la nivel internațional a piețelor
de achiziții publice, prin extinderea numărului părților la
AAP și prin încurajarea, astfel, a aderării și a altor țări
la AAP. Comisia recomandă ca oferta finală a Muntenegrului să
fie acceptată cu condiția respectării termenilor menționați
mai sus.
În consecință, se propune să fie împuternicită
Comisia să exprime, în cadrul Comitetului privind achizițiile
publice, poziția Uniunii în favoarea aderării Muntenegrului, poziția
respectivă urmând să fie reflectată în cadrul deciziei
Comitetului AAP privind aderarea Muntenegrului.
2014/0263 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată în numele Uniunii Europene în cadrul
Comitetului pentru achiziții publice referitor la aderarea Muntenegrului
la Acordul privind achizițiile publice
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 207 alineatul (4) primul paragraf,
coroborat cu articolul 218 alineatul (9),
având în vedere propunerea Comisiei Europene,
întrucât:
(1)       La data de 4 noiembrie 2013,
Muntenegru a depus o cerere de aderare la Acordul privind achizițiile
publice (denumit în continuare „AAP”).
(2)       Angajamentele Muntenegrului
privind acoperirea sunt prevăzute în oferta sa finală, astfel cum a
fost prezentată părților la AAP la 18 iulie 2014. 
(3)       Oferta finală a
Muntenegrului reflectă oferta UE prevăzută în apendicele I la
AAP revizuit. Prin urmare, oferta finală a Muntenegrului este
satisfăcătoare și acceptabilă. Condițiile de aderare a
Muntenegrului, specificate în anexa la prezenta decizie, vor fi reflectate în
decizia privind aderarea Muntenegrului adoptată de către Comitetul
privind achizițiile publice (denumit în continuare „Comitetul AAP”) . 
(4)       Se preconizează că
aderarea Muntenegrului la AAP va avea o contribuție benefică la
deschiderea tot mare la nivel internațional a piețelor de achiziții
publice.
(5)       Articolul XXII alineatul (2)
din AAP prevede că orice membru al OMC poate adera la acord în condiții
ce urmează a fi convenite între membrul respectiv și părți,
acești termeni fiind prevăzuți într-o decizie a Comitetului AAP.

(6)       În consecință, este
necesar să se stabilească poziția care urmează să fie
adoptată în numele Uniunii în cadrul Comitetului AAP în ceea ce privește
aderarea Muntenegrului, 
ADOPTĂ PREZENTA DECIZIE:
Articolul 1
Poziția care urmează să fie
adoptată în numele Uniunii Europene în cadrul Comitetului privind achizițiile
publice este de aprobare a aderării Muntenegrului la Acordul privind
achizițiile publice, sub rezerva condițiilor de aderare specifice
stabilite în anexa la prezenta decizie.
 Articolul 2
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu,
                                                                       Președintele
[1]               Decizia Consiliului din 2 decembrie 2013 privind
încheierea Protocolului de modificare a Acordului privind achizițiile
publice (JO L 68, 7.3.2014, p. 1).
[2]               Regulamentul (CE) nr. 1059/2003 al Parlamentului
European și al Consiliului din 26 mai 2003 privind instituirea unui
nomenclator comun al unităților teritoriale de statistică (NUTS)
(JO L 154, 21.6.2003, p. 1).
[3]               Directiva 2014/24/UE a Parlamentului European și a
Consiliului din 26 februarie 2014 privind achizițiile publice și de
abrogare a Directivei 2004/18/CE (JO L 94, 28.3.2014, p. 65).
ANEXĂ
CONDIȚIILE UE PRIVIND ADERAREA
MUNTENEGRULUI LA AAP
Odată cu aderarea Muntenegrului la
Acordul privind achizițiile publice, punctul 2 din secțiunea 2
(„Autoritățile contractante ale guvernelor centrale ale statelor
membre ale UE”) din anexa 1 din apendicele I privind Uniunea Europeană se
citește după cum urmează: 
„2.          În cazul bunurilor,
serviciilor, furnizorilor și prestatorilor de servicii din Israel și
din Muntenegru, procedurile de achiziții publice derulate de
următoarele autorități contractante ale guvernelor centrale.”
Odată cu aderarea Muntenegrului la
Acordul privind achizițiile publice, secțiunea 2 din anexa 6 se citește
după cum urmează:
„2.          Atunci când sunt atribuite de
către entitățile prevăzute în anexele 1 și 2,
contractele de concesionări de lucrări sunt incluse în regimul de
tratament național pentru prestatorii de servicii de construcții din
Islanda, Liechtenstein, Norvegia, Țările de Jos care realizează
lucrări în beneficiul Arubei, Elveției și Muntenegrului, cu
condiția ca valoarea acestora să fie de cel puțin 5 000 000 DST,
și pentru prestatorii de servicii de construcții din Coreea, cu condiția
ca valoarea lucrărilor să fie de cel puțin 15 000 000 DST.”